Den tidligere avisomdeler og taxachauffør Torben Wulff Dileng finansierede - ifølge anklagemyndigheden - sit luksusliv i USA med millionsvindel mod Skat

Østre Landsret har hævet navneforbuddet mod 47-årige Torben Wulff Dileng i sagen om svindel med udbytteskat for 37,4 millioner kroner.

Det oplyser dommer Gerd Sinding ved Retten i Glostrup, hvor straffesagen behandles.

Hidtil har det kun været tilladt at nævne navnet på den ene af de to tiltalte, nemlig den 68-årige tidligere skattemedarbejder Sven Jørgen Nielsen.

Sigtet i skattesag: Brugte millioner i golfparadis

De to mangeårige venner er tiltalt for i fælleskab at have svindlet Skat for 37,4 millioner kroner i 2007 - og risikerer op til otte års fængsel.

Sagens anklagere har dokumenteret, hvordan cirka 40 millioner kroner i perioden 2004-2011 er blevet overført til Torben Wulff Dilengs konti i USA og Danmark via banker i Litauen og Caribien. Derudover blev cirka to millioner kroner overført til Sven Jørgen Nielsen, som arbejdede med udbetaling af netop udbytteskat.

Sådan blev Skat snydt Skat har udbetalt mere end 12,3 milliarder kroner til folk bosat i udlandet, som har udnyttet et hul i Skats kontrol. Det drejer sig svindel med forfalskede aktieudbytter, hvor selskaber i udlandet har søgt om at få udbetalt udbytteskat på baggrund af fiktive aktiebeholdninger og forfalsket dokumentation. I mange lande skal selskaber ikke betale skat af udbyttet af deres aktier, mens skatten for danske selskaber er på 27 procent. Svindlen sker, hvis selskaberne har søgt om at få tilbagebetalt udbytteskat, uden de har ejet de aktier, de vil have tilbagebetalt skat for. Hidtil har det kun været fremme, at svindlen begyndte i 2012. Men den 'lille udbytteskattesag' viser, at bagmandspolitiet nu mener, at det allerede begyndte i 2007. Ifølge sigtelserne, har en central medarbejder i Skat tilsyneladende spillet en vigtig rolle lige fra begyndelsen.

Torben Wulff Dileng havde indtil 2004 et nødlidende avisomdeler-firma i Danmark - og har siden bl.a. kørt taxa. Alligevel er millionerne altså væltet ind på hans konti - og det har været muligt for ham at investere i tre millionvillaer i USA til en samlet værdi af knap 20 millioner kroner.

Han har selv forklaret, at pengene primært stammer fra gevinster i private pokerturneringer i USA og Canada - og for et mindre beløbs vedkommende et lån fra en caribisk bank, som i dag er gået konkurs. Torben Wulff Dileng har dog i retten afvist at uddybe, hvem han har spillet poker med - og hvor.

Se også: Tiltalt afviser at svare anklager om svindel med skat

Ifølge anklagemyndigheden stammer pengene fra svindel med udbytteskat via Torben Wulff Dilengs selskab DEE Investment i det caribiske skattely Dominica.

Ifølge anklagemyndigheden blev i 2004 for første gang udbetalt cirka 11,6 millioner kroner i refusion af udbytteskat til et selskab ved navn DEE Investment i Belgien.

Senere i 2007 blev der overført yderligere 37,4 millioner kroner til Torben Wullf Dilengs selskab DEE Investment. Det første beløb er dog ikke med i anklagen mod Torben Wulff Dileng, hvilket formentlig skyldes forældelse og mystik om det belgiske selskab.

Ifølge anklagemyndigheden har Sven Jørgen Nielsen modtaget flere millioner i bestikkelse for at have hjulpet Torben Wulff Dileng med at indtaste falske oplysninger i Skats systemer, så pengene kunne blive udbetalt til vennens selskab DEE Investment i Caribien.

Både Sven Jørgen Nielsen og Torben Wulff Dileng nægter sig skyldige i alle anklager.

I dag skal to af Torben Wulff Dilengs gamle venner vidne i retten. De er indkaldt af Sven Jørgen Nielsens forsvarer Lars Henriksen for at forklare hvorfor - og hvordan - de tilsyneladende har lånt eller fået tilsammen knap 800.000 kroner fra deres ven Torben Wulff Dileng.

Det første vidne er dog ikke mødt op i retten.

Se også: Skrev fupbrev om udbytteskat til medanklaget ven: - Det var bare for sjov